**13. ročník česko-slovenského projektu**

**Záložka do knihy spája školy: Môj literárny príbeh čaká na Tvoje prečítanie**

Mgr. Stanislava Štrohnerová

Základná škola Kanianka

Ul. SNP 587/4

972 17 Kanianka

Po roku sme sa opäť s radosťou zapojili do projektu na podporu čítania. Projektom Záložka každoročne odštartujeme aj náš školský projektový týždeň „Čitateľský maratón“.

Tohtoročná téma projektu poskytla deťom na čítanie široký výber literárnych žánrov a kníh. Mladší žiaci čítali hlavne rozprávky a povesti, tí starší prevažne legendy. Námety na záložky čerpali zo svojich prinesených obľúbených kníh alebo z kníh zo školskej knižnice. Výroba záložiek prebiehala na hodinách výtvarnej výchovy a pracovného vyučovania. Mnohé deti ich tvorili aj v školskom klube detí, kde sa realizovalo aj skupinové čítanie kníh. Vytvorené záložky vynikali rôznou technikou, farebnosťou a tvarom.

Aj v tohtoročnom projekte nám bola pridelená partnerská škola z Českej republiky – ZŠ a MŠ Moutnice z okresu Brno. Komunikácia prebehla bezproblémovo a v priateľskom duchu. Okrem záložiek sme poslali aj drobné darčeky – školské časopisy Praskot a občasník našej obce. Od partnerskej školy sme ako poďakovanie dostali knihu o obci Moutnice a obľúbenú rozprávkovú knižku detí.

Radi sa s deťmi do Záložky zapojíme aj budúci rok, aby sme naďalej podporovali ich záujem o čítanie.

Za kolektív  pedagógov a žiakov Mgr. Stanislava Štrohnerová.